

VLADA REPUBLIKE HRVATSKE

Zagreb, 22. prosinca 2022.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
|  **Predlagatelj:** | Ministarstvo poljoprivrede  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o donošenju Programa državne potpore za kompenzaciju rasta cijene energenata u sektorima prerade poljoprivrednih proizvoda |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*PRIJEDLOG*

Na temelju članka 39. stavka 2. Zakona o poljoprivredi („Narodne novine“, br. 118/18., 42/20., 127/20. - Odluka Ustavnog suda Republike Hrvatske i 52/21.), a u vezi s točkom 1. Zaključka Vlade Republike Hrvatske (Narodne novine, broj 104/22), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_\_ donijela

**O D L U K U**

**o donošenju** **Programa državne potpore za kompenzaciju rasta cijene energenata u sektorima prerade poljoprivrednih proizvoda**

**I.**

Donosi se Programa državne potpore za kompenzaciju rasta cijene energenata u sektorima prerade poljoprivrednih proizvoda, u tekstu koji je Vladi Republike Hrvatske dostavilo Ministarstvo poljoprivrede aktom, KLASA: 011-01/22-01/73, URBROJ: 525-13/850-22-14, od 29. studenoga 2022.

**II.**

Ukupna vrijednost Programa iz točke I. ove Odluke iznosi 200.000.000,00 kuna.

Sredstva za provedbu Programa iz točke I. ove Odluke planirana su kako slijedi:

* iznos od 50.000.000,00 kuna potreban u 2022. godini osiguran je u Državnom proračunu Republike Hrvatske za 2022. godinu i projekcijama za 2023. i 2024. godinu u okviru financijskog plana Ministarstva poljoprivrede,
* sredstva u iznosu od 150.000.000,00 kuna (19.908.421,26 eura) potrebna u 2023. godini osigurana su u Državnom proračunu Republike Hrvatske za 2023. godinu i projekcijama za 2024. i 2025. godinu u okviru financijskog plana Ministarstva poljoprivrede.

Sredstva iz stavka 1. ove točke osigurana su na proračunskoj aktivnosti T865047 Program potpore za kompenzaciju cijena energenata u sektorima prerade poljoprivrednih proizvoda.

**III.**

Zadužuje se Ministarstvo poljoprivrede da o donošenju ove Odluke izvijesti Agenciju za plaćanja u poljoprivredi, ribarstvu i ruralnom razvoju.

**IV.**

Zadužuje se Ministarstvo poljoprivrede da na svojim mrežnim stranicama objavi Program iz točke I. ove Odluke.

**V.**

Ministarstvo poljoprivrede dužno je poštovati „klauzulu mirovanja“, odnosno neće dodjeljivati potporu temeljem Programa iz točke I. ove Odluke prije ishođenja odluke Europske komisije.

**VI.**

Ova Odluka stupa na snagu danom donošenja.

**Klasa:**

**Urbroj:**

**Zagreb,**

 **PREDSJEDNIK VLADE**

**mr. sc. Andrej Plenković**

# OBRAZLOŽENJE

Vlada Republike Hrvatske je na sjednici održanoj 8. rujna 2022. donijela Zaključak u vezi s mjerom potpore za kompenzaciju rasta cijena energenata u sektorima prerade poljoprivrednih proizvoda („Narodne novine", broj 104/22.) kojim je zaduženo Ministarstvo poljoprivrede za provedbu aktivnosti s ciljem osiguravanja provedbe mjere potpore za kompenzaciju rasta cijene energenata u sektorima prerade poljoprivrednih proizvoda.

Slijedom navedene, Programom državne potpore za kompenzaciju rasta cijene energenata u sektorima prerade poljoprivrednih proizvoda uređuje se dodjela državne potpore na temelju članka 39. stavka 2. Zakona o poljoprivredi a u skladu s Komunikacijom Komisije Privremeni okvir za mjere državne potpore u kriznim situacijama za potporu gospodarstvu nakon ruske agresije na Ukrajinu od 28. listopada 2022. (SL C 426/1, 9.11.2022.).

Potpore iz Programa spojive su s unutarnjim tržištem u smislu članka 107. stavka 3. točke (b) Ugovora o funkcioniranju Europske unije (u daljnjem tekstu: UFEU), te su prijavljene Europskoj komisiji na ocjenu u skladu s člankom 108. stavkom 3. UFEU.

Cilj Programa je pružiti potporu subjektima koji djeluju u sektoru prerade poljoprivrednih proizvoda kako bi se ublažila iznimno velika povećanja cijena energenata koji sudjeluju s visokim udjelom u troškovima njihovog poslovanja.

Zbog iznimno velikog povećanja cijene energenata subjekti u preradi poljoprivredni proizvoda dovedeni su u situaciju manjka likvidnosti i generiranja gubitaka. Negativan efekt iznimno visokog povećanja cijena energenata, utječe na pad likvidnosti i stvaranje gubitaka subjekata koji se bave preradom poljoprivrednih proizvoda. Posljedice navedenog mogu dovesti do smanjenja proizvodnje, a u nekim slučajevima i do potpune obustave proizvodnje. Takva situacija dodatno bi se negativno odrazila na primarne poljoprivredne proizvođače koji su također u teškoj situaciji zbog povećanja ulaznih troškova, a kojima će zbog smanjene potražnje biti otežan plasman proizvoda.

Prema podatcima Državnog zavoda za statistiku u razdoblju od prvih sedam mjeseci 2022. godine u Republici Hrvatskoj, u prerađivačkoj industriji bilo je zaposleno gotovo 92% ukupnog broja zaposlenih u domaćoj industriji od čega je najveći udio u iznosu od gotovo 16% zaposlenih u proizvodnji prehrambenih proizvoda. Broj zaposlenih u proizvodnji prehrambenih proizvoda porastao je u prvih 7 mjeseci 2022. godine za 0,2% u odnosu na isto razdoblje 2021. godine uz istodoban rast proizvodnosti rada za 1,2%.

Sredstva za provedbu Programa iznose 200.000.000,00 kuna, a planirana su kako slijedi: iznos od 50.000.000,00 kuna potreban u 2022. godini osiguran je u Državnom proračunu Republike Hrvatske za 2022. godinu i projekcijama za 2023. i 2024. godinu u okviru financijskog plana Ministarstva poljoprivrede, dok su sredstva u iznosu od 150.000.000,00 kuna potrebna u 2023. godini osigurana u Državnom proračunu Republike Hrvatske za 2023. godinu i projekcijama za 2024. i 2025. godinu u okviru financijskog plana Ministarstva poljoprivrede. Sredstva su planirana na proračunskoj aktivnosti T865047 Program potpore za kompenzaciju cijena energenata u sektorima prerade poljoprivrednih proizvoda. Iznos od 50.000.000,00 kuna osiguran je u 2022. godini za isplatu sredstava u Mjeri 1. do iscrpljenja, preostali iznos preraspodijeliti će se u Mjeru 2., zajedno sa iznosom od 150.000.000,00 kuna u 2023. godini.